偶讀易兌卦衍朋友之義送歷陽廣文倪耕道應淵
作者：方回
朝代：宋

paragraphs: 易象麗澤兌，朋友以講習。
設官爲之師，義取互相益。
六位六爻畫，分明如六人。
君子不可疏，小人不可親。
初以剛居下，不與四爲應。
和兌未有疑，吉士故可信。
二以剛居中，承三其人柔。
孚兌內不感，有吉無悔尤。
六三柔失位，其凶曰來兌。
來兌欲媚我，妄說政可外。
九以剛居四，六處三五間。
商度久乃决，在惡三之姦。
五象師之位，剛德既中正。
上比六見剝，願勿信彼佞。
極說不知已，引三之柔類。
此道未光大，正人所遐棄。
一令而民說，燮調奠乾坤。
一言朋友說，師道亦云尊。
大哉說之道，惟以剛爲主。
師友相與間，柔佞謹勿取。